SKRIFTLIG FORESPØRGSEL E-0869/01

af Jorge Hernández Mollar (PPE-DE) til Kommissionen

(22. marts 2001)

Om: Kartoffelkvoter

Aftalen mellem Den Europæiske Union og Kongeriget Marokko fastlægger en kvote på 120 000 tons kartofler, der eksporteres til EU, til nultarif (udgiftsfri).

Det er ikke muligt at indhente oplysninger fra Intrastat i tide, og derfor er det umuligt at vide, om kvoterne er blevet overskredet, og den tilsvarende afgift derfor er blevet pålagt.

Hvilke mekanismer er Kommissionen i besiddelse af for rettidigt at kunne kontrollere importen af produkter som kartofler (og andre) fra tredjelande på givne og fastlagte tidspunkter, og som nyder godt af afgiftsfrihed i henhold til præferenceaftaler?

Svar afgivet på Kommissionens vegne af Frederik Bolkestein

(7. juni 2001)

Som det ærede medlem nævner, kan der ifølge protokol 1 til associeringsaftalen mellem Fællesskabet og Kongeriget Marokko afgiftsfrit til Fællesskabet importeres nye kartofler med oprindelse i Marokko fra den 1. december til den 30. april. Denne toldindrømmelse gælder inden for et toldkontingent på 120 000 tons.

Artikel 4 i Rådets forordning (EF) nr. 747/2001 af 9. april 2001(1) om forvaltning af fællesskabstoldkontingenter og referencemængder for varer, der er præferenceberettigede i medfør af aftalerne med visse Middelhavslande, og om ophævelse af forordning (EF) nr. 1981/94(2) og 934/95(3) fastsætter, at dette toldkontingent skal forvaltes af Kommissionen i kronologisk rækkefølge efter datoerne for antagelsen af toldangivelserne. Dette system til forvaltning af toldkontingenter er fastlagt i artiklerne 308a til 308c i Kommissionens forordning (EØF) nr. 2454/93 om visse gennemførelsesbestemmelser vedrørende EF-toldkodeksen.

Ifølge disse bestemmelser tilsender medlemsstaterne Kommissionen alle gyldige ansøgninger om udnyttelse af et toldkontingent, idet de tager hensyn til oplysningerne i hver enkelt af de angivelser til overgang til fri omsætning, der forelægges toldvæsenet. I det omfang, opgørelsen for det pågældende toldkontingent tillader det, foretager Kommissionen tildelingen af den ønskede mængde. Prioriteringen fastlægges i kronologisk rækkefølge efter datoerne for antagelsen af angivelserne til overgang til fri omsætning. Hvis der ansøges om trækning på et toldkontingent af større mængder end den mængde, der er til rådighed på opgørelsen, tildeles mængderne forholdsmæssigt på grundlag af de ønskede mængder. Således sikrer Kommissionen, at det oprindelige omfang af toldkontingentet ikke overskrides.

Af hensyn til større gennemsigtighed er der adgang til Kommissionens database for forvaltning af toldkontingenter, der er en del af told-databasen DDS (Data Dissemination System), på følgende adresse: http://europa.eu.int/comm/taxation_customs/dds/da/home.htm.

Her findes opgørelserne for hvert enkelt toldkontingent for det indeværende år og de to foregående år. Oplysningerne ajourføres dagligt på grundlag af toldkontingenttildelingerne, der finder sted på alle arbejdsdage.

(1) EFT L 109 af 19.4.2001.

(2) Rådets forordning (EF) nr. 1981/94 af 25. juli 1994 om åbning og forvaltning af fællesskabstoldkontingenter for visse varer med oprindelse i Algeriet, Cypern, Egypten, Israel, Jordan, Malta, Marokko, Tunesien, Tyrkiet og de besatte områder og om retningslinjer for forlængelse og tilpasning af disse toldkontingenter, EFT L 199 af 2.8.1994.

(3) Rådets forordning (EF) nr. 934/95 af 10. april 1995 om indførelse af toldlofter og et statistisk fællesskabstilsyn inden for rammerne af referencemængder for en række varer med oprindelse i Cypern, Egypten, Jordan, Israel, Tunesien, Syrien, Malta, Marokko og de besatte områder, EFT L 96 af 28.4.1995.